Ralf Henriksson

Ralf Henriksson (s. 1957) on suomalainen kirjailija. Henriksson on koulutukseltaan ekonomi ja asuu Ikaalisissa ja Vaasassa. Hän on toiminut usean vuosikymmenen  ajan liike-elämän palveluksessa. Henriksson on Pohjanmaan kirjailijat ry:n jäsen. Hän on valmistunut ekonomiksi Vaasan yliopistosta 1980 ja ylioppilaaksi Seinäjoen lyseosta 1976.

Esikoisteos Halla hanhen hartioilla ilmestyi 2013 Myllylahden julkaisemana, toinen teos Made sen nimi on 2014 ja Majavalaukaus vuonna 2015. Huhtikuussa 2016 ilmestyi Henrikssonin neljäs eränovellikokoelma Latvametso (Myllylahti). Siirtolaisromaani Tukholman ghetto ja rikosromaani Noiduttu kaivos ilmestyivät vuonna 2015 Kustannus HD:n julkaisemina. Vuonna 2016 ilmestyi rikosromaani Pahan pankkiiri (Kustannus HD). Eränovelli Hiisi hirvensä vie ilmestyi Kariston Erämaailma 2011–2012 -antologiassa, Tenon koukuttamat Kariston Erämaailma 2015–2016 -antologiassa, Itäniemen konkkonokka Erämaailma 2016–2017 -kokoelmassa, Jänispiiska Erämaailma 2017–2018 -kokoelmassa sekä Reseptijänis kokoelmassa Erämaailma 2018–2019. Henriksson on julkaissut myös historiallisen romaanin Armoton nuijasota, Jaakko Ilkan aseenkantajan kertomana, joka ilmestyi lokakuussa 2016 (Kustannus HD).

Maaliskuussa 2017 ilmestyi Henrikssonin yhdeksäs kaunokirja, totuuspohjainen eränovellikokoelma Karhunveri (Myllylahti), jossa lukija pääsee tekijän mukana karhujahteihin Kanadan Sudburyn erämaahan, Ruotsin Taalainmaalle ja Kainuuseen Kuhmon Kiekinkosken saloille. Vuonna 2018 ilmestyi Karistolta Henrikssonin kymmenes kaunokirjallinen teos Sudentappoase, joka sisältää muun muassa susijahteja eri puolilta Suomea. Tammikuussa 2019 ilmestyi Henrikssonin yhdestoista teos, eränovellikokoelma Mustan maan jänis (Karisto). Mustan maan jänis vie lukijan eräretkille Pirkanmaan, Itä-Suomen ja Lapin kautta Viroon, Yhdysvaltoihin ja Kanadaan. Veijariromaani Mutanttijänis (2019) käsittelee Seitsemisen kansallispuistoa ja sen monenkirjavia retkeilijöitä ja metsänvartija Iikka Pitkosta, joka löytää tiedemaailmaa ravistelevan mutanttijäniksen.

Huovismaista korpifilosofiaa ja Arto Paasilinnamaista tilannekomiikkaa edustava seikkailuromaani Mutanttijänis ilmestyi Kustannus HD:lta maaliskuussa 2019, ja se on tekijän 12. kaunokirjallinen teos. Eränovelli Bonusmetso ilmestyi Kariston Erämaailma-novellikokoelmassa elokuussa 2019, Kettukökkä lokakuussa 2020, Haulikolla ja melalla elokuussa 2021 ja Maalinnun röpellyksiä syyskuussa 2022. Tammikuussa 2020 Karisto julkaisi Henrikssonin eränovellikokoelman Tunturiahma, joka vie lukijan tunturiahman jäljille Enontekiölle sekä muualle Suomeen ja vielä jahtimatkoille Amerikkaan asti. Teoksen totuuspohjaiset erätarinat perustuvat tekijän omakohtaisiin eräkokemuksiin yli 30 vuoden ajalta. Tammikuussa Karisto julkaisi Henrikssonin teoksen Karhu laavulla. Lokakuussa 2021 Bookcover kustansi Henrikssonin 15. kaunokirjan, vakoiluromaanin Lapuan tulilanka, jonka taustana on Lapuan patruunatehtaan räjähdys keväällä 1976. Huhtikuussa 2022 Myllylahti julkaisi Henrikssonin erätarinakokoelman Metsosyksy, joka on tekijän kymmenes eräkirja. Se pohjautuu tekijän 50 vuoden aikana tekemiin jahteihin eri puolille Suomea. Syyskuussa 2023 Kustannusosakeyhtiö Bookcover julkaisi Henrikssonin 17. kaunokirjan Jäämeren rata, joka on ajankohtainen jännitysromaani.

Teokset 
 Halla hanhen hartioilla. Myllylahti, 2013
 Made sen nimi on. Myllylahti, 2014
 Majavalaukaus. Myllylahti, 2015
 Tukholman ghetto. KustannusHD, 2015
 Noiduttu kaivos. KustannusHD, 2015
 Latvametso. Myllylahti, 2016
 Pahan pankkiiri. Kustannus HD, 2016
 Armoton nuijasota, Jaakko Ilkan aseenkantajan kertomana. Kustannus HD, 2016
 Karhunveri, Myllylahti, 2017
 Sudentappoase, Karisto, 2018
Mustan maan jänis, Karisto, 2019
Mutanttijänis, Kustannus HD, 2019
Tunturiahma, Karisto, 2020
Karhu laavulla, Karisto, 2021
Lapuan tulilanka, Bookcover, lokakuu 2021
Metsosyksy, Myllylahti, huhtikuu 2022
Jäämeren rata, Bookcover, syyskuu 2023

Lähteet 
 Myllylahden kirjailijaesittely
 Henrikssonin kirjailijaesittely . Karisto.
 Bookcoverin kirjailijaesittely

Aiheesta muualla
 Myllylahden esittely Made sen nimi on -kirjasta (Viitattu 27.8.2014)
 Armoton nuijasota Kustannus HD:n esittelemänä

Suomalaiset kirjailijat
Vuonna 1957 syntyneet
Elävät henkilöt